भारतीय टीम पर मनोवैज्ञानिक जीत से खुश हैं ब्रेसनन  
इंग्लिश क्रिकेट टीम के तेज गेंदबाज टिम ब्रेसनन ने कहा है कि वह भारतीय टीम पर अपनी टीम की मनोवैज्ञानिक जीत से बेहद खुश हैं।
इंग्लिश क्रिकेट टीम के तेज गेंदबाज टिम ब्रेसनन ने कहा है कि वह भारतीय टीम पर अपनी टीम की मनोवैज्ञानिक जीत से बेहद खुश हैं। ब्रेसनन के मुताबिक तय रणनीति पर चलते हुए उनकी टीम मेहमानों पर हावी रही है। समाचार पत्र 'द सन' ने ब्रेसनन के हवाले से लिखा है, "हमने एक लिहाज से भारतीय टीम का 'मनोवैज्ञानिक शिकार' कर लिया है। हम एक-दूसरे की सफलता से बेहद खुश हैं। इससे हमारी एकता और ताकत में इजाफा हो रहा है।"  ब्रेसनन के मुताबिक भारतीय बल्लेबाजी बेशक इंग्लिश बल्लेबाजी से अच्छी है लेकिन गेंदबाजों के अच्छे प्रदर्शन के कारण इंग्लिश बल्लेबाज भी अब तक इस श्रृंखला में भारतीय टीम पर हावी रहे हैं।  ब्रेसनन ने कहा, "भारत की बल्लेबाजी हमसे श्रेष्ठ है और रहेगी लेकिन फिलहाल वह दोयम नजर आ रही है क्योंकि हमारे गेंदबाजों ने अपने बल्लेबाजों को मनोवैज्ञानिक बढ़त दिला दी है।" चार मैचों की टेस्ट श्रृंखला में इंग्लिश टीम 2-0 की अजेय बढ़त हासिल कर चुकी है। बुधवार को एजबेस्टन में शुरू हुए तीसरे टेस्ट में ब्रेस्नन और स्टुअर्ट ब्रॉड ने चार-चार विकेट लेकर भारत को 224 रनों के मामूली योग पर समेट दिया।